Senkit nem küldhet el az orvos azért, mert nincs munkája

Történt, hogy nemrégiben egy férfi egyéni vállalkozást szeretett volna indítani, amit elektronikusan lehet intézni. Sürgős volt neki, mert már szeretett volna dolgozni a vállalkozásában. Csakhogy nem volt meg a tajkártyája, és nem tudta fejből annak számát. Segítséget kért Ruszin Zsolt adószakértőtől, hogy kiderítsék a vállalkozásindításhoz nélkülözhetetlen adatot. Elvileg meg lehetne kérdezni az illetékes kormányhivataltól a tajt, online, szóval akár minden gyorsan és flottul is történhetett volna. De nem így lett.

A tajszámot ugyanis csak akkor lehet megkérdezni (elektronikusan, a kormányhivataltól), ha megadjuk az ügyfélkapun a Nemzeti Egészségbiztosítási Alapkezelő (NEAK) oldalán a bejelentkezésnél a tajszámunkat.

Tisztára 22-es csapdája. Illetve, mint a hivatallal levelezve az adószakértő kiderítette, lehet még írásban is kérvényezni, hogy árulják el a tajszámot, de az időbe telik.

Végül emlékezetből írták be a kilencjegyű számot. De persze az nem volt jó. Hibaüzenetet írt ki a rendszer. Vagyis nem sikerült megalapítani a vállalkozást. Márpedig vállalkozást alapítani állampolgári jog.

Közben az adószakértő gondolt egyet, és kérte e-mailen a NAV-tól is, írják meg a reménybeli vállalkozó társadalombiztosítási azonosító jelét. A megkeresésre a NAV igen rugalmasan és gyorsan válaszolt is: megküldte a tajszámot. Úgy gondolták, innen már semmi akadálya nem lesz a vállalkozás megindításának.

Csakhogy a vállalkozásindítási online felület nem engedte a javítást, két egymás alatt jelzett hibaüzenettel.

Az egyik szerint volt folyamatban lévő ügy, a másik szerint nem volt vállalkozás:

Csiki-csuki, és mindkettő igaz, de ettől még javítani nem lehetett a hibát.

Végül a kormányhivatalnak írt e-mailt Ruszin, ennek hatására sikerült aztán megalapítani a vállalkozást. Aki azonban azt hiszi, hogy itt vége a tortúrának, téved.

A tajszolgáltatásokat ugyanis továbbra sem tudta egy darabig használni az újdonsült vállalkozó az ügyfélkapun keresztül, az eredetileg rosszul beírt szám miatt, amit nem rögtön javított ki a kormányhivatal. Időközben ez a probléma rendeződött.

A NEAK-os tajszámot kérő belépéshez hasonló a helyzet egyébként az eBEV-en (= az elektronikus bevallás oldalán) is – oda meg addig nem lehet belépni, amíg a felhasználó meg nem adja az adószámát. Az adószakértő szerint mindkét szám megadása teljesen felesleges adatbekérés. Hiszen az ügyfélkapu-belépéshez is kell azonosítás.

Kiemelt kép: Velledits Éva / 24.hu